УСТАВ

НА

НЧ ,,ВЪЗРАЖДАНЕ – 2017”

С.СИТОВО

ОБЛ.СИЛИСТРА

**УСТАВ**

**НА НАРОДНО ЧИТАЛИЩЕ „ВЪЗРАЖДАНЕ – 2017“**

**С. СИТОВО, ОБЩ. СИТОВО, ОБЛ.СИЛИСТРА**

**ГЛАВА ПЪРВА**

**ОБЩИ ПОЛОЖЕНИЯ**

**Чл.1** С този устав се уреждат основните положения на вътрешно-нормативната уредба на Народно читалище „Възраждане – 2017“, устройството и управлението, дейността, имуществото, финансирането и издръжката, прекратяването в зависимост от специфичните условия, при които се развива неговата дейност.  
**Чл.2** (1) Народно читалище „Възраждане – 2017“ с. Ситово е традиционно самоуправляващо се българско културно-просветно сдружение, което изпълнява и държавни културно-просветни задачи. То работи на принципите на доброволността, демократизма и автономията.  
(2) Народно читалище „Възраждане – 2017“ с. Ситово е юридическо лице с нестопанска цел, наричано по-нататък в устава за краткост "читалището".

**Чл.3** (1) В неговата дейност могат да участват физически лица без оглед на ограничения за възраст, пол, политически и религиозни възгледи и етническо самосъзнание и юридически лица по определени от Общото събрание критерии, условия и ред.

**Чл.4** (1) Читалището е юридическо лице и подлежи на вписване в регистъра на Силистренски окръжен съд.  
(2) Седалището на читалището: с. Ситово.  
(3) Адресът на управление: с. Ситово, обл. Силистра, ул.“Борис Христов“ № 9  
(4) Наименованието на читалището се изписва на български език и може да бъде допълнително изписано с латински букви – Narodno chitalishte “Vazrazhdane – 2017”

**Чл.5** Читалището може да се сдружава и с други читалища и сродни организации, без да ограничава самоуправлението на собствената си дейност и имуществото си.

**Чл.6** (1) Читалището поддържа отношения на сътрудничество и координация с държавните и общинските органи и организации, на които законите възлагат права и задължения, свързани с неговата дейност, като запазва своята автономия. Читалището работи във взаимоотношения и с други културни и научни институти, учебни заведения, обществени, стопански и нестопански организации, извършващи или подпомагащи културната дейност. То може да влиза в договорни отношения с тези или други структури, без да накърнява своите права и интереси.  
(2) Всички членове на читалището спазват прокламираните принципи в този Устав и Закон за НЧ.

**ГЛАВА ВТОРА**

**ЦЕЛИ, ДЕЙНОСТИ И ЗАДАЧИ**  
**Чл.7** Основна цел на читалището е да задоволява потребностите на гражданите свързани с:  
 1. Развитие и обогатяване на културния живот, социалната и образователна дейност на населението.  
 2. Запазване на обичаите и традициите на българския народ, в частност на местните традиции, обреди и обичаи.  
 3. Разгръщане на творческите заложби на гражданите и приобщаване към ценностите и постиженията на науката, изкуството и културата.  
 4. Възпитаване и утвърждаване на националното самосъзнание;  
 5. Осигурява достъп до информация за всички граждани.  
**Чл.8** За постигането на своята цел читалището извършва следните основни дейности:  
 1. Поддържа библиотека, която предоставя компютърни и интернет услуги, създава и поддържа електронни информационни мрежи и събира и разпространява знания за родния край.  
 2. Организира кръжоци, клубове, концерти, представления, празненства, чествания, фестивали, конкурси, издава печатни и електронни материали, свързани с неговата дейност и съответстващи на Устава и ЗНЧ.  
 3. Развива и подпомага любителското художествено творчество.  
 4. Организира и провежда прояви от местен, общински и регионален характер за осъществяване на читалищната дейност.  
 5. Подпомага личностната и социална реализация, интеграция, обществена и културна изява на деца и младежи със специфични потребности, на хора с увреждания и в неравностойно положение.  
**Чл.9** (1) Читалището може да развива допълнително стопанска дейност и да предоставя услуги, свързани с предмета на основната му дейност в съответствие с действащото законодателство като използва приходите от нея за постигане на определените в устава цели. Читалището не разпределя печалба.  
 (2) Читалището подпомага финансово развитието на своите дейности по регламентираните правила от Устава.  
 (3) За постигане на своите цели Читалището може да извършва допълнителна стопанска дейност като:  
 1. Предлага услуги в областта на културата и просветното дело;  
 2. Организиране на представителни и демонстрационни прояви;  
 3. Придобиване и управление на движима и недвижима собственост, както и ограничени вещни права;  
 4. Организиране на публични благотворителни акции в подкрепа на общественополезните цели и дейности на Читалището;  
 5. Организиране на еднократни томболи и лотарии в подкрепа на общественополезните и благотворителни цели при спазване на съответния законов ред.  
 6. Друга дейност, която не е забранена със закон.  
 7. Читалището няма право да предоставя собствено или ползвано от него имущество възмездно или безвъзмездно за дейности, забранени в чл. 3. ал. 4 от Закон за народните читалища.

**ГЛАВА ТРЕТА**

**УЧРЕДЯВАНЕ, ПРЕКРАТЯВАНЕ И ЧЛЕНСТВО**  
**Чл.10** (1) Читалището се учредява от най-малко 50 дееспособни физически лица, които вземат решение на учредително събрание, което приема устава и избира неговите органи.  
 (2) Читалището се регистрира в Силистренски окръжен съд и в публичния регистър на народните читалища към Министерството на културата в съответствие с чл. 10 от Закона за народните читалища.

**Чл.11** (1) Членовете на читалището са индивидуални, колективни и почетни.

(2) Членството в читалището е доброволно.

(3) Индивидуални членове са български граждани. Те биват действителни и спомагателни:

1. Действителни членове са лица, навършили 18 години, които участват в дейността на читалището, плащат редовно в определения срок годишния членски внос приет от общото събрание и имат право да избират и да бъдат избирани.

2. Спомагателни членове са лица до 18 години, които нямат право да избират и да бъдат избирани в ръководните органи и имат съвещателен глас.

3. Води се регистър на читалищните членове, подредени по азбучен ред, като се изписва датата на приемане и кога е платен членският внос.

4. Приемане на членове читалището става въз основа на заявление до председателя по одобрен от читалищното настоятелство образец

(4) Действителното и спомагателно членство се прекратява:

1. С писмено заявление на читалищния член;

2. Когато не е платен членският внос в определения от общото събрание срок за календарната година;

3. Когато общото събрание изключи читалищен член за грубо нарушение на устава, за поведение, уронващо доброто име на читалището или за нанесени стопански и финансови щети в особено големи размери.

(5) Възстановяване на членството може да се поиска и разгледа по общия ред за приемане на членове

**Чл.12** (1) Членовете на читалището имат право:

1. Да избират ръководни органи и да бъдат избирани в тях, ако най-малко 2 години непосредствено преди избора са били действителни членове на читалището;

2. Да получават информация за дейността на читалището;

3. Да участват в обсъждане на дейността на читалището;

4. Да ползват неговата база и услугите му;

5. Да сигнализират пред съответните органи на читалището за нередности във връзка с дейността на читалището и работата на неговите членове и служители;

6. Да внасят в настоятелството писмени предложения, препоръки и жалби, на които следва да получат своевременен отговор в срок от 30 календарни дни от датата на внасяне.

(2) Членовете на читалището могат да получават морални и материални награди, стимули и помощи за активно участие и принос в постигане целите на читалището.

(3) Всички членове на читалището са длъжни:

1. Да спазват устава, решенията на Общото събрание и на читалищното настоятелство;

2. Да участват според възможностите си в дейността на читалището;

3. Да опазват имущество и предприемат стъпки за обогатяването му;

4. Да не уронват престижа и доброто име на читалището;

5. Да съдействат за постигане целите на читалището и за неговото финансово и организационно укрепване;

6. Да плащат в срок определения годишен членски внос;

7. Да не използват своето членство за цели и по начин, противоречащи на устава;

(4) Спомагателните членове имат право:

1. Да участват в Общото събрание с право на съвещателен глас;

2. Да участват в дейността на структурните звена на читалището;

3. Да правят предложение до органите на читалището по въпроси, отнасящи се до читалищната дейност;

4. Да бъдат информирани за дейността на читалището;

**Чл.13** (1) Колективни членове на читалището могат да бъдат:

1. Професионални и стопански организации;

2. Търговски и граждански дружества, регистрирани по установения ред, кооперации и сдружения с нестопанска цел;

3. Културно-просветни и любителски клубове, творчески колективи, учебни и здравни заведения.

(2) Колективните членове съдействат:

1. За осъществяване на целите на читалището;

2. Подпомагат финансово дейностите и поддържането и обогатяването на материалната база.

3. Имат право на един глас в Общото събрание на читалището;

(3) Членството на колективните членове се учредява и поддържа чрез писмен договор, с който не могат да се накърняват интересите на читалището;

(4) Колективното членство се прекратява:

1. По писмено искане на колективен член;

2. При фактическо прекъсване на взаимоотношенията между колективен член и читалището в продължение на една календарна година.

3. По инициатива на читалищното настоятелство, когато колективният член не спазва своите задължения в сключеният между страните договор за колективно членство.

**Чл.14** (1) Почетни членове на читалището са български физически и юридически лица и организации с изключителни заслуги към него.

(2) Почетните членове на читалището се предлагат от читалищното настоятелство и се утвърждават от Общото събрание

(3) На почетни членове и дарителите се издава почетна грамота.

(4) Почетните членове и дарителите имат право на съвещателен глас в Общото събрание на читалището.  
   
 **ГЛАВА ЧЕТВЪРТА**

**УПРАВЛЕНИЕ**  
**Чл.15** Органите за управление на читалището са:  
 1. Общо събрание (ОС).  
 2. Читалищно настоятелство (ЧН).  
 3. Проверителна комисия (ПК).  
**Чл.16** Върховен орган на читалището е Общото събрание. То се състои от всички членове на читалището, имащи право на глас.

**Чл.17** (1) Общото събрание има следните правомощия :  
 1. Приема, изменя и допълва устава;  
 2. Избира и освобождава членовете на настоятелството, проверителната комисия и председателя на читалищното настоятелство;  
 3. Изключва членове на читалището;  
 4. Приема основните насоки за дейността на читалището;  
 5. Взема решения за членуване или прекратяване на членството в читалищен съюз или друго читалищно сдружение.

6. Взема решения за откриване на клонове на читалището в други населени места, в които няма други читалища  
 7. Приема бюджета на читалището;  
 8. Приема годишния отчет до 30 март на следващата календарна година  
 9. Утвърждава и обявява почетни членове;  
 10. Отменя решения на органите на читалището;  
 11. Взема решения за отнасяне до съда на незаконосъобразни действия на ръководството или на отделни членове;  
 12. Взема решение за прекратяване на читалището;  
 13. Определя размера на годишният членски внос и срока за внасяне;  
 (2) Решенията на Общото събрание са задължителни за другите органи на читалището.  
 (3) Общото събрание се състои от действителните членове и по един представител на всеки колективен член – юридическо лице.  
 (4) Всеки действителен член има право на един глас.  
 (5) Действителните членове при отсъствие от Общо събрание, могат да се представляват от пълномощници, изрично упълномощени за участие в съответното заседание на Общото събрание по утвърден образец от настоятелството.  
**Чл. 18** (1) Свикване на Общо събрание.  
 1. Редовно общо събрание на читалището се свиква от настоятелството най-малко веднъж годишно.  
 2. Извънредно общо събрание на читалището може да бъде свикано :  
 а) по решение на настоятелството;  
 б) по решение на проверителната комисия;  
 в) по решение на 1/3 от действителните и колективни членове, имащи право на глас.  
 (2) Поканата за свикване на общо събрание съдържа : дневния ред, датата, часа, мястото на провеждане и кой го свиква.  
 (3) Поканата трябва да бъде връчена или получена от всеки колективен или действителен член не по-късно от 7 календарни дни преди датата на провеждането му.  
 (4) В същия срок поканата трябва да бъде обявена на вратата на читалището и на други общодостъпни места в общината, както и чрез електронните и печатни медии.

(5) Обявата и всички материали по дневния ред на Общото събрание се публикуват на електронната страница на читалището в 7 дневен срок преди провеждането му  
 (6) Общото събрание е законно, ако присъстват най-малко половината от имащите право на глас действителни и колективни членове на читалището.  
 (7) При липса на кворум събранието се отлага с един час. В този случай общото събрание е законно, ако на него присъстват не по-малко от една трета от членовете при редовно Общо събрание и не по-малко от половината плюс един от членовете при

извънредно Общо събрание.  
 (8) Решенията на Общото събрание се вземат с мнозинство повече от половината от присъстващите членове с право на глас, освен решенията по чл.14, ал. 1, т. 1, 4, 10, 11, 12 от Закон за народните читалища, които се вземат с мнозинство най-малко 2/3 от всички членове. Останалите решения се вземат с мнозинство повече от половината от присъстващите членове.  
 (9) Решенията на Общото събрание подлежат на съдебен контрол относно тяхната законосъобразност и съответствие с Устава.

**Чл. 19** (1) Изпълнителен орган на читалището е настоятелството.  
 (2) Читалищното настоятелство се състои от 5 члена, избрани за срок от 3 (три) години, които не могат да имат по-между си роднински връзки по права и по съребрена линия до четвърта степен.  
 (3) Настоятелството

1. Свиква общото събрание:  
 2. Осигурява изпълнението на решенията на общото събрание;  
 3. Подготвя и внася в общото събрание проект на бюджет на читалището и утвърждава щата му,   
 4. Внася ежегодно в общото събрание отчет по бюджета и дейността на читалището;  
 5. Организира дейността на читалището по подготовката и реализирането на проекти;  
 6. Назначава секретаря на читалището и утвърждава длъжностната му характеристика ;  
 7. Приема годишния план за работата на читалището;  
 8. Взема решения за управление и стопанисване на читалищното имущество, за придобиване на движимо и недвижимо имущество, за отдаване на имущество под наем за период над 1 година, за определяне размера на таксите, наемите, за образуване и управление на целеви фондове, получаване и усвояване на дарения.  
 9. Решава въпросите за откриване и закриване на допълнителни дейности, включително и стопански, за учредяване и прекратяване на търговски и граждански дружества и за участие в такива, свързани с дейността на читалището.  
 10. Взема решения за морално и материално стимулиране и поощряване на читалищни членове, служители и дейци, работещи в читалището.  
 11. Приема нови членове на читалището;  
 (4) Настоятелството свиква и провежда своите заседания най-малко веднъж на тримесечие.  
 (5) За участие в заседанията на настоятелството се уведомява и поканва председателя на проверителната комисия .  
 (6) Настоятелството взема решения с мнозинство повече от половината от членовете си

**Чл.20** (1) Председателят на читалището е член на настоятелството и се избира пряко от общото събрание за срок от три години

(2) Председателят:  
 1. Представлява читалището пред трети лица заедно и поотделно със секретаря и заедно представят документи пред Силистренски окръжен съд  
 2. Свиква и ръководи заседанията на настоятелството и председателства общото събрание  
 3. Организира дейността на читалището съобразно закона, устава и решенията на общото събрание  
 4. Сключва и прекратява трудовите договори със служителите, съобразно бюджета на читалището и въз основа на решение на настоятелството;  
 5. Отчита се за своята дейност пред настоятелството.  
**Чл. 21** Секретарят на читалището;  
 1. Се назначава от председателя на читалището въз основа на утвърдена длъжностна характеристика и решение на настоятелството. Секретарят не може да бъде в роднински връзки с членовете на настоятелството и на проверителната комисия по права и по съребрена линия до четвърта степен, както и да бъде съпруг или съпруга на председателя на читалището;  
 2. Организира текущата основа и допълнителна дейност на читалището  
 3. Подготвя материалите за заседанията на настоятелството и общото събрание и отговаря за изготвянето и съхранението на протоколите на настоятелството и общото събрание;  
 4. Отговаря за цялостната административна дейност на читалището;  
 5. Представлява читалището заедно и поотделно с председателя и представят документи пред Силистренски окръжен съд.  
**Чл.22 (1)**  Проверителната комисия се състои от трима членове, избрани от Общото събрание за срок от три години. Не могат да бъдат членове лица, които са в трудово-правни отношения с читалището или са роднини на членове на настоятелството, председателя или секретаря по права линия, съпрузи, братя, сестри и по сватовство от първа степен.  
 (2) Проверителната комисия избира свой председател на първото си заседание.  
 (3) Проверителната комисия осъществява контрол върху дейността на настоятелството, председателя и секретаря. При констатиране на нарушения уведомява общото събрание на читалището, а при данни за извършено престъпление – и органите на прокуратурата.  
 (4). Комисията взема решения с мнозинство повече от половината от членовете

**Чл.24** (1) Не могат да бъдат избирани за членове на настоятелството и проверителната комисия лица, които са осъждани на лишаване от свобода за умишлени престъпления от общ характер.  
 (2) Ако по време на редовния мандат на орган на читалището бъде прекратено членството на едно лице в него, на негово място се избира нов член с продължителност в рамките на същият 3 годишен мандат на вече избрания орган.

**ГЛАВА ПЕТА**

**ИМУЩЕСТВО И ФИНАНСИРАНЕ**  
**Чл.25** Имуществото на читалището се състои от право на собственост, движими имоти, ценни книжа, авторски права, вземания и от предоставени за безвъзмездно ползване недвижими имоти.

**Чл.26** Читалището набира средства от следните източници :  
 1. Членски внос;  
 2. Културно-просветна и информационна дейност, включително школи и курсове;  
 3. Субсидии от държавния и от общинския бюджет;  
 4. Наеми от движимо и недвижимо имущество;  
 5. Дарения и завещания;  
 6. Други приходи, включително от стопанска дейност.  
**Чл.27** Единният читалищен бюджет се формира от всички приходоизточници - собствени и от субсидии.

**Чл.28** Частта от отчета за изразходването на държавните и общинската субсидии се предоставя в общината.Счетоводната отчетност се води в съответствие със Закона за счетоводството и подзаконовите нормативни актове.

**Чл.29** (1) Читалището има пълна самостоятелност при разпореждането със собствените и предоставените й финансови средства.  
 (2) Читалището има собствени банкови сметки в българска и чуждестранна валута.

**Чл.30** (1) Читалището не може да отчуждава недвижими вещи и да учредява ипотека върху тях  
 (2) Движими вещи могат да бъдат отчуждавани, бракувани или заменени с по-доброкачествени само по решение на настоятелството.

**ГЛАВА ШЕСТА**

**ПРЕКРАТЯВАНЕ**  
**Чл.31** (1) Читалището може да бъде прекратено по решение на общото събрание, вписано в регистъра на Окръжния съд. То може да бъде прекратено ако:  
 1. дейността му противоречи на закона, устава и добрите нрави;  
 2. имуществото му не се използва според целите и предмета на дейността на читалището;  
 3. когато е налице трайна невъзможност читалището да действа или когато не развива дейност за период от две години;  
 4. за всички останали случаи по прекратяване на читалището се изпълнява чл.27 от ЗНЧ.

**ГЛАВА СЕДМА**

**І. ДОПЪЛНИТЕЛНИ И ЗАКЛЮЧИТЕЛНИ РАЗПОРЕДБИ**  
**§ 1** Читалището има кръгъл печат в средата с разтворена книга с надпис около нея Народно читалище „Възръждане-2017“ с. Ситово  
**§ 2**. Читалището може да има свое знаме, емблема, бланка, значка, почетен знак, грамота и диплом, с които да отличава своите активисти и членове. Читалището води книга на почетните членове. Символите, знаците и ритуалите се утвърждават от Общото събрание по предложение на читалищното настоятелство.  
**§ 3** Празникът на читалището е 1-ви май.

**§ 4.** В едномесечен срок от избора на членовете на читалищното настоятелство и проверителната комисия, както и преди назначаването на секретаря на читалището, се подават Декларации при условията и реда на Закон за предотвратяване и разкриване на конфликт на интереси.

**§ 5**. Настоящият устав е приет на Общо събрание на читалището, проведено на 08.06.2017 г. в с. Ситово.

**ГОДИШЕН ОТЧЕТ НА ДЕЙНОСТТА НА НЧ „ВЪЗРАЖДАНЕ – 2017“ С. СИТОВО, ОБЩ. СИТОВО, ОБЛ. СИЛИСТРА ЗА 2021 г.**

За НЧ „Възраждане – 2017“ с. Ситово, обл. Силистра 2021 г. бе особено трудна, изпълнена с много предизвикателства относно дейността му в условията на пандемия. Много от заложените в културния календар дейности успяхме да реализираме независимо от пандемичната обстановка както в страната, така и на местно ниво. По хронология на дейностите: - „Шести фестивал на хумора в народното творчество“ Фолкфест „Който се смее не старее“ с. Паламарца, община Попово – клуб „Хумор и забава“- поощрителна награда, награда за масово участие, диплом камерна група за хумор /клуба/, сатирична група „Ситовци“ - онлайн кулинарен конкурс „Съвременна кухня с аромат на вкусно сготвено, на фолклор и изкуство“- диплом Йовка Траянова, Красимира Стоева и Красимира Николова, трета награда и бронзов медал за Дарина Иванова, купа за масово участие - Международен онлайн вокален конкурс „Златен глас“ – второ място и диплом за дует Дарина Иванова/Красимира Стоева - „Йордановден“ - съвместно мероприятие с църковното настоятелство на храм „Св. Архангел Михайл“ с. Ирник – „Ивановден“ – кратка програма и отбелязване на именните дни на наши самодейци – Иван Стоянов Иванов, Иван Борисов Тодоров и Ивана Атанасова Николова – „Бабин ден“ – клуб „Традиции и обичай“ и ЖВГ съвместно със здравния участък – д-р Колев и акушерка Йовка Траянова – пресъздаване на ритуал“Трифон Зарезан“ видеозапис клуб за работа с хората с увреждания, клуб „Традиции и обичай“, ЖВГ и доброволци – отбелязване на 148 години от обесването на Васил Левски под наслов „Делата ти помним апостоле“ След този празник голяма част от участниците се заразиха с Ковид 19 и се наложи прекъсване на дейността за около 20 дена. – „Тодоровден“ – ритуал по кичене на коне на Огнян Тодоров и Стефан Камарашев, клуб „Традиции и обичай“ В клуба на хората с увреждания и за работа с деца бяха изработени традиционните мартеници и представени за участие в конкурса в гр. Силистра. Отбелязахме деня на самодееца – 1-ви март с кратка програма в клона в с. Ирник, подготвихме кратка програма със слово на секретаря на читалището Радка Карарадова и стихотворения от клуба за работа с деца и една патриотична песен от ЖВГ, която представихме на паметника пред общината по случай националния празник „3-ти март“. ЖВГ заедно с клуба на хората с увреждания организирахме и проведохме мероприятие по повод 8-ми март. Подготви се програма и се направи запис на песни за „Първа пролет“. Специална програма за първи април подготви и изнесе клуб „Хумор и забава“, групата за автентичен фолклор от клона в с. Ирник. С програма от ЖВГ отпразнувахме „Първа пролет“, а за „Благовещение“ /25.03./ заедно с църковното настоятелство на храм „Св Архангел Михайл“ с. Ирник и клона на читалището отбелязахме празника с кратка програма. Камерен танцов състав „Цветница“ подготви два танца, а клуб „Традиции и обичай“ подготви презентация по повод „Цветница“- „Лазаровден“, която представихме в салона на читалището заедно с рецитации на клуба за работа с деца. Започнахме и подготовката за конкурса „На върха“ в к. к. Боровец и XVII фестивал „Фолклорен извор“ организиран от „Сънрайз Маринов“ в „Гранд мол“ Варна. Подготвихме презентация и изложба за „Великден“ представена на зелената площ пред сградата на Община Ситово, както и програма с участието на децата от клуба /Селена Георгиева, Йоана Йовкова и Виктор Ивайлов/, традиционните гозби от клуба на хората с увреждания – традиционното боядисване на яйца. За участие в Трето издание на международен онлайн фестивал „Разпилени бисери“ се подготви и представи програма, в резултат на което дуетът Дарина Жекова/Красимира Стоева получи „първа награда“ и златен медал, а с „втора награда“ и сребърен медал бяха удостоени женска вокална група „Ситовски снахи 2010“ и камерен танцов състав „Цветница“. Значително успешно беше и представянето ни на Първи международен великденски онлайн конкурс „Светлини и таланти“ – златен медал за женска вокална група „Ситовски снахи 2010“ и камерен танцов състав „Цветница“ и сребърен медал за дуета Дарина Жекова/Красимира Стоева. Подготвихме и представихме пред обществеността и за спонсорите специална програма за „Гергьовден“, като уважихме и всички именници от читалището – 8 на брой. Под вещото ръководство на Радка Карарадова – секретар на читалището подготвихме рецитал от клуба за работа с деца по повод 24-ти май, който представихме в салона на читалището. Всички усилия на самодейците и ръководството се насочиха към подготовката, прецизиране и усъвършенстване на програмата за участие във фестивала „На върха“ в к. к. „Боровец“. Със съдействието на кмета на общината беше осигурен транспорт и ръководството осигури средства и условия за пребиваване в комплекса. В резултат на добрата подготовка и възможности на самодейците първо място завоюваха ЖВГ“Ситовски снахи 2010“ и камерен танцов състав „Цветница“. Веднага след прибирането от изявата в „Боровец“ започна подготовката за участие в XVII фестивал „Фолклорен изгрев“ в „Гранд мол“ Варна, организиран от телевизионно студио „Сънрайз Маринов“ гр. Варна като мобилизацията беше на много високо ниво. И резултатите не закъсняха – абсолютна хегемония – първо място за Любка Йонова, дует Дарина Жекова/Красимира Стоева, ЖВГ „Ситовски снахи 2010“ и камерен танцов състав „Цветница“ и най-важната награда – специалната награда за цялостно представяне на кмета на район „Младост“ гр. Варна. Клуб „Традиции и обичаи“ подготви ритуал за откриване на жътвената кампания, който беше реализиран на 07.07.2021 г. на полето на председателя на настоятелството в местността „Паметниците“ до с. Шуменци. Камерният танцов състав беше поканен и взе участие на „Празник на кайсията“ в гр. Тутракан. Кандидатствахме по проект „Златно наследство от Добруджа“ с ръководител проф. Любомир Пенев, бяхме одобрени и започна подготовка на репертоара за участие. Поканихме четирима инструменталисти, уточнихме песните: три за групата за автентичен фолклор клон с. Ирник, по две индивидуални изпълнения на Любка Йонова и Маринка Лупашкова, три за ЖВГ и две за дует Красимира Стоева/Дарина Жекова. Паралелно се подготвяше и хореография и сценична подкрепа за изпълнение към песните. На 25.08.2021 г. в звукозаписно студио в гр. Варна направихме запис на песните, а на 29.08.2021 г. осъществихме и телевизионния запис от „Сънрайз Маринов“ гр. Варна в две къщи в с. Ветрен. Благодарение на качествения продукт създаден от колективите сериозно участие с концертни програми взехме по предизборните кампании, както в Ситово, така и в с. Иширково. 1. В с. Ситово по покана на ПП “Герб“ се представиха ЖВГ“Ситовски снахи 2010“, камерен танцов състав „Цветница“, дует Дарина Иванова/Красимира Стоева, квартет „Ситовски славеи“ и Селена Георгиева Христова от клуба за работа с деца с песента „Детелини“ на н. а. Лили Иванова. 2. В с. Иширково по покана на ПП „БСП“ се представиха ЖВГ“Ситовски снахи 2010“, камерен танцов състав „Цветница“, дует Дарина Иванова/Красимира Стоева, С две песни на ЖВГ „Ситовски снахи“ участвахме в онлайн фестивал „Шопска песен“ отбелязана с грамота за участие., а на организирания от читалището в с. Малък Преславец конкурс за ръчно плетиво членът на клуба „Традиции и обичаи“ Мелят Зекерие получи първо място с плетивото си. На онлайн конкурса за северняшка добруджанска песен „Пендара“ първо място завоюва ЖВГ „Ситовски снахи 2010“. Значително успешно беше представянето на клуб „Традиции и обичаи“ и клуба за работа с деца на 6-ти фолклорен празник „Греяна ракия и зелева чорба от старовремската софра“ Бабово 2021 г., където бяхме отличени в категориите с грамота : 1. Най-автентична старовремска софра – клуб „Традиции и обичаи“ 2. Най-лична мома – Дарина Иванова, Красимира Николова, Красимира Стоева и Селена Христова 3. Най-напет юнак – Максим Георгиев Със специално подготвена програма отбелязахме деня на съединението на Княжество България и Източна Румелия – 6-ти септември /1885 г./ в салона на читалището, където присъства ресорният зам. кмет на Община Ситово. Под ръководството на читалищния секретар колективите подготвиха и изнесоха програма по случай 113-та годишнина от обявяване на Независимостта /22.09.1908 г./. Организирахме и проведохме общоселско веселие със съдействието на оркестъра на Димитър Джамбазов на спортната площадка пред общината и с финансовата помощ на „Ситово“ ООД с. Ситово. От октомври със съдействието на ръководството и самодейците организирахме временно действащ клуб „Хоротека“, осигурихме хореограф, озвучителна уредба и зала, в която всеки желаещ може да се учи на традиционните български хора. Подготвихме специална концертна програма за празника на селото, но поради пандемичната обстановка и забраните не се проведе. На Международен онлайн фестивал „Е-фест“ ЖВГ „Ситовски снахи 2010“ беше удостоена с първо място. Значително успешно беше и участието на читалищните колективи по коледноновогодишните празници: 1. Онлайн конкурс „С песен на Коледа“ организиран от СНЦ „От извора на севера“ гр. Славяново – втора награда и сребърен медал за ЖВГ „Ситовски снахи 2010“ 2. Онлайн конкурс „От Игнажден до Коледа – традиции и съвременност“ с. Горно Ботево, Община Стара Загора – специална награда за ритуала „Игнажден“ на клуб „Традиции и обичаи“ - поощрителни награди за детски картички и маски на децата от клуба 3. Онлайн конкурс „Фолклорна коледна песен“ с. Васильово, Община Тетевен – грамота за атрактивно участие за дует Дарина Иванова/Красимира Стоева 4. Първи национален онлайн конкурс „Ой Коледо мой Коледо“ на НЧ гр. Тутракан – специална награда на областен управител на Област Силистра за подготвения и представен обичай „Бъдни вечер“ на клуб „Традиции и обичаи“. . Освен това подготвихме специална програма с участието на клуба за работа с деца и колективите за посрещане на „Коледа“ /изработиха се фигури на дядо Коледа и Снежанка от стериопор, бъдник със свещи, изкуствена елха с осветление /, която представихме в градинката пред общината. Клубът за работа с деца участва в конкурса за изработване на сурвачки е коледни картички организиран от СОУ „Д. Михайлов“ гр. Тервел. За работата на библиотеката в клона с. Ирник успяхме да осигурим средства за хонорар на заетото лице само за един месец, но през останалото време желаещите се обслужват от ръководителя на клона Росица Хараламбиева Геолргиева без възнаграждение. Без възнаграждение работи и читалищният секретар Радка Карарадова, предвид обстоятелството, че въпреки ежегодното кандидатстване от 2019 г. пред Министерство на културата нямаме отпусната субсидирана бройка. Въпреки пандемията, читалищните самодейци и членове успяха да съберат много материали, с които се допълни постоянно действаща музейна колекция на добруджанския семеен бит. Като обобщение на всичко гореизложено е видно, че вече пет години читалището стои стабилно благодарение на съвместните усилия на ръководството, самодейците и членовете. Създаденият от самодейните колективи творчески продукт намира признание в обществото основно заради голямата доза професионализъм и качество на предлаганото.

**Председател: ……………**

**/ Станчо Арсов /**


1. **ОСНОВНИ ПРИОРИТЕТИ НАРОДНО ЧИТАЛИЩЕ „ВЪЗРАЖДАНЕ - 2017“ за 2022 ГОДИНА**

1. Съхраняване традициите, обичаите, обредите, фолклора, характерен за региона, и културното наследство на местното население.

2. Разгръщане на творческите заложби на гражданите, възпитаване и утвърждаване на националното самосъзнание.

3. Развитие и обогатяване на културния и социалния живот на местното население.

II. СТРУКТУРА НА НАРОДНО ЧИТАЛИЩЕ „Възраждане - 2017“



III. Дейности на структурните единици в Народно читалище ”Възраждане - 2017”

1.БИБЛИОТЕКА:

Създаден библиотечен фонд с над 3 300 тома художествена и научна литература.

2. ЛЮБИТЕЛСКИ СЪСТАВИ:

**Женска вокална група за автентичен и обработен фолклор „Ситовски снахи 2010“**

**Танцов състав „Цветница“**

**Дует Дарина Иванова и Красимира Стоева**

**Квартет „Ситовски славеи“**

**Трио „Добруджанки“**

**Група за автентичен фолклор клон с. Ирник**

IV. Дейности по месеци:

|  |  |
| --- | --- |
| Месец | Дейност, проява |
| Януари | Отбелязване на зимните празници по християнския православен календар при спазване на противоепидемичните мерки. |
| Февруари | Пресъздаване на ритуал „Зарезан”  Участия в онлайн конкурси, свързани с празника Трифон Зарезан |
| Март | Тържество по случай националния празник на Република България Трети март.  Участие в инициирани събития по случай годишнината от освобождението на България от османско владичество.  Литературно-музикална програма по случай Международния ден на жената 8-ми март |
| Април | Беседа с ученици във връзка с годишнината от Априлското въстание – библиотека клон с. Ирник  Кулинарен конкурс по повод великденските празници, онлайн конкурс „Светлини и таланти”  Клуб „Хумор и забава” за първи април |
| Май | Участие в тържеството по случай 9-ти май - Деня на Европа – библиотека клон с. Ирник  Тържествено отбелязване на 24-ти май |
| Юни | Литературна беседа с ученици от ОУ „Г. С. Раковски“ с. Ситово за ролята на книгите и новите технологии в училище и извън училище.  Участие във фестивал „На върха” |
| Юли | Участие на самодейците в „Празник на кайсията” , пресъздаване на ритуал „Жътва”. |
| Август | С песните на Любка Йонова и Маринка Лупашкова, звукозапис и телевизионен запис проект „Златно наследство от Добруджа” |
| Септември | Отбелязване на Сьединението и Ден на независимостта  Изработка на поздравителни картички до училищата и детските градини за първия учебен ден. |
| Октомври | Концертна програма за Празник на Ситово  Благотворителна кампания за деца и възрастни |
| Ноември | Литературно четене по случай Деня на народните будители.  Участие в кулинарния фестивал „Гозбите на Добруджа“ в с. Сребърна. |
| Декември | Тържество за коледните и новогодишните празници.  Пресъздаване на ритуал „Бъдни вечер” |

Изготвил:………….. Председател:…………

/Радка Карарадова/ /Станчо Арсов/

**НАСТОЯТЕЛСТВО НА НЧ”ВЪЗРАЖДАНЕ-2017”**

**1. Станчо Борисов Арсов**

**2. Ваня Йорданова Драгоева**

**3. Мариана Петрова Панова**

**4. Росица Хараламбиева Георгиева**

**5. Мирослава Колева Тодорова**

***ПРОВЕРИТЕЛНА КОМИСИЯ***

1. **ХРИЗАНТЕМА ХРИСТОВА ЙОРДАНОВА**
2. **ДЕТЕЛИНА КРЪСТЕВА ИВАНОВА**
3. **БОРЯНА ИВАНОВА ВЕЛИКОВА**